احمد آباد

احمد آباد، ہندوستان دی ریاست گجرات دا سب توں وݙا شہر تے ہندوستان دا ستواں وݙا شہر ہے۔ دُنیا وچ سب توں تیز رفتاری نال ترقی کرݨ والا تریجھا شہر ہے۔ ایہ شہر دریائے سابرمتی دے کنارے آباد ہے۔ احمد نامی چار بزرگاں نے سلطان احمد شاہ دے ایما تے ایندی بنیاد رکھی۔ ایہ شہر سوتی کپڑے دی ملاں دی وجہ نال ہندوستان دا مانچسٹر سݙیندا ہئی۔ لیکن ہݨ سوتی کپڑے دی ساریاں ملاں بند تھی چکیاں ہن۔ یہار میونسپل کارپوریشن دے زیر اہتمام اُردو میڈیم اسکول دے 76 ابتدائی مدارس (پرائمری اسکول) ہن۔ ایندی آبادی تقریباً 52 لاکھ ہے۔ احمد آباد شہر،  احمد آباد ضلع دا صدرِ دفتر وی ہے۔ ایں شہر وچ صوفیائے کرام دے مزارات ایں کثرت نال ہن کہ ملتان دی طرح اینکوں وی مدینۃ الاولیا دے ناں نال ڄاݨا ویندا ہے۔ ایں شہر وچ ہواواں دے نال کثرت ناـ دھوڑ اُݙدی ہے، ایہ ݙیکھ کے مغل شہنشاہ اکبر اعظم نے اینکوں گرد آباد دے ناں نال موسوم کیتا ہئی۔

ایہ ریاست گجرات دا 1970ء تک دار الحکومت وی رہا جینکوں بعد وچ گاندھی نگر منتقل کر ݙتا گیا۔ گاندھی نگر، شہر احمدآباد توں 32 کلو میٹر دے فاصلے تے واقع ہے۔ گجرات دی ریاستی اسمبلی گاندھی نگر ہی وچ ہے۔

حوالے